Мөсәгыйт Хәбибуллин вафат

	Татар дөньясында, милли әдәбиятта зур югалту - бүген 4 гыйнвар көнне озакка сузылган авырудан соң күренекле татар язучысы, Татарстанның 2003 елгы Тукай бүләге иясе Мөсәгыйт Хәбибуллин якты дөньядан китте.	 "Матбугат.ру" редакциясе мәрхүмнең туганнары һәм якыннарының тирән кайгыларын уртаклаша. Иннә лилләһи вә иннә иләйһи раҗигун... Язучыны соңгы юлга кайчан озатачаклары әлегә билгеле түгел. Билгеле булгач та, хәбәр итәрбез. Татар википедиясе язуынча, Мөсәгыйт Хәбибуллин 1927 елның 25 декабрендә Ырынбур өлкәсенең Абдуллин районы Габдрахман авылында крестьян гаиләсендә туа. Башлангыч белемне үз авылларындагы мәктәптә ала, аннары Татарстанның Баулы районы Шалты җидееллык мәктәбендә укый. Бөек Ватан сугышы елларында, уку белән бергә, колхоз эшендә актив катнаша. 1944 елда М.Хәбибуллин Чиләбе өлкәсенә китә, һөнәр мәктәбен тәмамлап, 1946–1953 еллар арасында Магниттау металлургия комбинатында токарь, Башкортстанның Октябрьски шәһәрендәге бораулау конторасында мастер булып эшли. 1953 елда туган авылына кайта. 1958–1966 елларда Баулы эшчеләр поселыгында эшли һәм яши. 1961–1962 елларда Баулы, 1966–1968 елларда Азнакай район газетасы Маякта редакцияләрендә эшли. 1969–1971 елларда Таҗикстандагы Рудәкый исемендәге урта мәктәптә тарих һәм җәмгыять белеме фәннәре укыта. 1971 елда, читтән торып укып, Казан дәүләт университетының татар теле һәм әдәбияты бүлеген тәмамлый. 1971 елның июненнән М.Хәбибуллин Казанда яшәде. 2003 елда "Кубрат хан" китабы өчен Тукай премиясенә лаек булды. 
	---	
Матбугат.ру

	№ --- | 04.01.2019	


